Technológiai korszerűsítés a Mayer és Fiai 2010 Kft-nél

A Mayer és Fiai 2010 Kft., családi vállalkozás 2010. májusában jött létre. Ebben az évben vásárolta meg a helyi önkormányzat tulajdonában álló, Csongrád Fő u. 7. sz. alatt található ingatlant, mely több mint 20 éve bébi- és gyermekáruház, továbbá rövidáru boltként üzemel. Az üzlethelyiséget a Kft. ez idáig bérbeadás útján hasznosította, 2013. második felétől azonban - a profil megtartása mellett - önállóan kívánta működtetni. Szintén ebben az évben nyílt lehetősége a vállalkozásnak arra, hogy a szentesi üzletét új helyre költöztesse, megnyitva ezzel a térség legnagyobb bababoltját.

A vállalkozás fő célja, hogy mindkét üzletükben minél szélesebb termékpalettával és minél komplexebb szolgáltatással álljon a gyermekvállalás előtt álló, valamint babaváró és kisgyermekes szülők rendelkezésére. A szentesi üzlet termékkínálata rendkívül gazdag, a bébi-, gyermek- és kismamaruházat mellett megtalálható a kisgyermekneveléshez szükséges eszközök teljes vertikuma. Emellett szaktanácsadással, kölcsönzési tevékenységgel és internetes kereskedelemmel is igyekszik kiszolgálni a vásárlók egyedi igényeit.

2013. június 17-én „Technológiai korszerűsítés a Mayer és Fiai 2010 Kft-nél” címmel támogatási kérelmet nyújtottak be a 35/2013. (V. 22.) VM rendelet alapján meghirdetett Helyi Vidékfejesztési Stratégiák LEADER fejezetének végrahajtásához 2013-ban nyújtandó támogatások jogcímre.

E pályázat keretében a szentesi üzlet technológiai korszerűsítését kívánták megvalósítani, a készletnyilvántartás, valamint az áru- és vagyonvédelem területén.

A megfogalmazott pályázati elképzeléseket az alábbiak indokolták:

* A bolti készletnyilvántartó rendszer révén az üzlet aktuális forgalma tételesen nyomon követhető, a készletnyilvántartás naprakész lesz, valamint a számlázás is egyszerűsödik.
* Az áru- és vagyonvédelmi rendszereknek köszönhetően az értékesítés folyamata pontosabbá, gyorsabbá, egyszerűbbé és megbízhatóbbá válik.
* A jelzőrendszerekre a termékkínálat nagyságából és a termékek jellegéből adódóan mind megelőzési, mind észlelést elősegítő okból szükség van. Nagyban megkönnyíti a vagyon elleni bűncselekmények megelőzését, illetve nem másodlagos szempont, hogy a kameráknak visszatartó ereje is van.

A támogatási kérelmet az Alsó-Tisza Vidék Fejlesztéséért Egyesület pozitív elbírálásban részesítette. A határozat értelmében a vállalkozás nettó 748.230 Ft vissza nem térítendő támogatásban részesült.

A projekt előkészítésére, a kivitelezők kiválasztására 2014. elején került sor.

A beszerzések, az egyes rendszerek kiépítési munkálatai 2014. május - június hónapokban zajlottak, melyek az alábbiakat foglalták magukban:

* EAS elektronikus áruvédelmi rendszer telepítése (áruvédelmi kapu, etikettek, etikett nyitó)
* Bolti kamerarendszer kiépítése (kamerák, digitális rögzítő, kábelezés)
* Bolti kereskedelmi rendszer kiépítése (számítógép, kézi vonalkód olvasó, számla- és készletnyilvántartó program).

A vállalkozás szolgáltatásainak népszerűsítése érdekében nyomtatott marketinganyag is készült a pályázat keretében.